khistorydata/jeongjo-sjw-relations huggingface dataset:
정조 16년 · 목
吏曹啓言洪州牧使李昌會下送後草記事命下矣連爲催促則今方下去云矣敎以下敎幾日尙今在京豈有如許紀綱乎朝筵始聞之使之斯速下去則今於門鑰己下之後始曰以下去草記者萬萬無嚴卽其地定配以謝洪州之民渠雖通政卽一蔭官則其爲駭然尤有甚於文侍從自卿曹刊渠名於承旨佐貳之望以懲日後雖以道伯言之以今民情穡事如洪州大邑無端曠官若此則小則囚家僮狀請催促大則論理罷拿可也一蔭倅有何可畏而此等事亦煩朝令如是而堂陛安得不日卑乎譴罷之典猶屬薄勘而爲民邑更欲使之自效忠淸監司李亨元爲先令該曹發緘取招以聞該牧使之代口傳各別擇差待下批當日辭朝
정조 16년 · 강
緘推兵曹判書李秉模罷參議李喆模佐郞鄭觀輝職
정조 16년 · 목
兵曹啓言今日各處傳漏軍點考後進善門傳漏軍一名出去門外未及還入於門限之前臣之矇不察飭不勝惶恐而該所衛將部將竝令該曹拿問定罪當該軍士請令攸司照法嚴繩允之敎曰以夜禁事飭敎未過平日又有此草記莫非判堂之怠忽而然堂上李秉模爲先緘辭從重推考入直堂郞罷職分軍部將嚴棍汰去
정조 16년 · 강
命當該衛將李彙分揀部將徐益修決棍
정조 16년 · 목
因南所衛將李彙部將徐益修拿處傳旨敎曰衛將分揀部將決棍因此思之李彙之尙不調用極爲可駭判堂從重推考
정조 16년 · 강
罷奉常正金孝眞檢詳韓光植職仍命事過後捧傳旨
정조 16년 · 목
敎曰以敬大臣之意聞其家事勢須於今日下批然後可以及期云故不憚憊勞將至撤漏酬應而人定時除拜之檢詳奉常正至今不知去處尙不書入望筒所爲極爲駭然此亦國綱所關奉常正金孝眞檢詳韓光植幷施罷職之典事過後捧傳旨不飭之承旨從重推考
정조 16년 · 강
以李集斗爲大司諫鄭東觀爲司諫韓光植爲獻納金熙朝爲正言幷前望也
정조 16년 · 목
政院啓言諡號署經兩司當爲備員而諫院則大司諫李文會獻納尹羽烈疏批未下司諫尹行履正言嚴耆家在城外只有正言鄭毅祚一人無以備員擧行何以爲之命幷許遞以集斗等批下
정조 16년 · 강
遞承旨李益運以金孝建金履禧李庚運爲承旨柳誼爲兵曹參判尋遞孝建履禧庚運以李得濟金翰東尹㬦代之幷前望也
정조 16년 · 목
益運未肅拜也孝建等又不卽肅命敎曰何時出牌致煩酬應牌去來遲滯承旨幷遞差
정조 16년 · 목
以李羽晉爲修撰○贈判書諸沫賜諡忠毅臨亂不忘國曰忠致果殺敵曰毅贈判書孔瑞麟賜諡文獻勤學好問曰文嚮忠內德曰獻故判書李益炡賜諡靖簡寬樂令終曰靖平易不訾曰簡故判書黃景源賜諡文景勤學好問曰文由義而濟曰景故左議政李福源賜諡文靖勤學好問曰文寬樂令終曰靖故判書趙榮國賜諡靖憲寬樂令終曰靖博聞多能曰憲贈贊成金俊龍賜諡忠襄臨亂不忘國曰忠甲胄有勞曰襄
정조 16년 · 강
命故判書趙榮國延諡日致祭
정조 16년 · 목
敎曰故判書趙榮國卽曾經賓師也延諡日致祭事分付該曹獻官宣諡官兼進
정조 16년 · 강
命畿伯圖上水原九井村聖廟遺址飭禮曹孔裔之在龍仁直沠尋問草記
정조 16년 · 목
敎曰孔聖後裔之東來者居于水原之中逵面九井村有聖人之廟焉後又有名賢焉卽故大司憲孔瑞麟最其中官高名聞之人也其後孫徙居龍仁都憲墓下令番因收用事思之問于泮堂使之考奏矣事實果然云而廟址家垈尙今宛在於水原地爲故老所指點何覺之晩也令廟堂分付該道臣別遣褊禆圖上形址孔裔之在龍仁直派有尋問草記之命而尙令遲滯申飭該曹
정조 16년 · 강
命兩南栗木敬差官退限下送
정조 16년 · 목
因奉常主簿高克忠奉事金致礪等栗木䂨伐事慶尙全羅道出去下直單子敎以以今本道民事在所當念退限下送事分付
정조 16년 · 강
以沈煥之爲承旨前望也
정조 16년 · 강
命陽川縣令李敦源淸安縣監洪述祖當日還任
정조 16년 · 목
京畿監司徐鼎修狀啓以爲陽川縣令李敦源謂有身病受由上京屢呈辭狀無意還任災邑民情極爲可悶請催促下送敎以畿內之陽川卽嶺邑之梁山此時邑倅焉敢托病在家使之今日內還官後狀聞若或遲滯當定配於梁山以此知悉事回諭○義禁府啓言忠淸前監司朴天衡啓本判付內淸安縣監洪述祖待秋成拿問處之事命下矣洪述祖因公上來今方待命而節屆秋成請依例保放待開坐捧供後勘處敎以不過因狀請例判如許善手惜屈一縣何必無端曠官分揀使之當日還任
정조 16년 · 강
陞授忠淸兵使崔景岳北兵使淸州營將金珠淵陞授防禦使淸州鎭校問名賞加飭洪州營將洪龍運諭以姑爲安徐更觀前頭之意
정조 16년 · 목
該兵使崔景岳狀啓以爲洪州鎭逃躱賊白太成金春得等五鎭發捕三年未捉者恐由於各鎭校卒事久或懈未能殫力之致各鎭兵校拿致嚴棍後自臣營從厚懸賞俾得各盡其力仍令另擇五鎭校卒各十牌定限嚴束去六月分路出送矣淸州鎭將校李成孫軍士黃戒中跟到杆城地本月初十日捉得逃賊白太成押來該營將金珠淵馳報故賊漢捉入査問後下送淸州鎭各別牢囚金春得更加嚴飭各鎭依前譏詗敎以卿之謹愼盡心之治蹟固所嘉尙而雖有屢次退限之飭敎無異入海撈影頗甚難之幾年之後果能捉納可謂不負特除之意卿陞授北兵使營將金珠淵陞授防禦使以滿瓜人口傳下批鎭校問名賞加洪州營將洪龍運之決棍通計前後不翅幾百度而以拔例贖罪還付鎭任則乃及讓功於他鎭之金珠淵所當嚴處而更觀前頭次姑爲安徐此意回諭
정조 16년 · 강
以金珠淵爲鐵原府使口傳也
정조 16년 · 목
以李東稷爲修撰李恒林爲忠淸兵使李敬進爲淸州營將
정조 16년 · 강
命咸興定平被災民新還代捧或停退重推咸鏡監司金憙
정조 16년 · 목
該監司狀啓以爲臣以咸興定平兩邑雹災形止兩次馳啓而辭不別白致有還下送之命惶恐震越罔知攸措蓋咸興之宣德朱地三平連浦雲田等五社定平之府內汝仁山知細柳播春等五社同被伊日之雹災而雹起於定平汝仁社之新原里止於咸興雲田社之厚弄里通計其長則爲一百三十餘里而分而言之則定平爲七十餘里咸興爲六十餘里至於兩邑各社各里之長短隨其地勢之有長有短或爲八九里許或爲十里許又就各社各里中審其廣狹則或爲四五里許或爲六七里許兩邑十社之中定平之府內咸興之宣德被災最酷無復餘地此外各社則雖不至如兩社而當此通一路免歉之時其爲豐年之乞則無甚異同故目下民情轉益遑急還餉停減等節非臣所敢擅便故待年分狀啓別爲尾陳臣於嚴旨之下復欲修啓則分有所不敢言念民事則心有所不忍今又不避猥越冒死瀆擾益不勝惶恐敎以狀啓體叚異於辭疏則設有難安之私義豈敢雜以他語不顧事面乎大學雖有四有所公簿中再有所今始初見初欲還下送而爲民事姑置之該道臣從重推考捧納承旨遞差本道穡事可謂八路之最而咸興定平五社民情之若彼其獨困偏苦豈不可矜道啓中豐乞云者似非過語新還當捧條分數代捧或停退事回諭
정조 16년 · 강
飭湖南逃囚柳德龍限內捉納
정조 16년 · 목
全羅監司鄭民始狀啓以爲黑山島爲奴罪人柳德龍跟捕事依刑曹草記批旨別關嚴飭於全州判官及五鎭營將處使之各別譏詗敎以本道何渠不若湖西兵營而湖西則捉納本道則尙無消息令廟堂謄送湖西下諭于該道而萬一愆限地方官及全州營將令道臣決杖決棍期於捉納事嚴飭
정조 16년 · 목
義禁府啓言溫陽前郡守趙象存原情以爲社厲壇頹圮處這這修補矣本道道臣李亨元巡到時以不善修治棍治首鄕又以驛卒喧擾等事棍治吏房故其在廉隅決難蹲冒以母病沈重私義難安兩度辭狀縷縷乞免矣以此論罪至於置對此莫非愚迷之致有此自取之擧云請刑推得情敎以擧措雖似駭妄異於捉紱則罷職足矣分揀放送
정조 16년 · 강
審理京外殺獄推咸鏡監司金憙漢城主簿洪旭浩命中部前都事南鶴玄爲先重推大明律一秩限臘月旬前成誦飭銓曹突誦前無得移擬他職仍命大明律無冤錄印給各部使之涉獵慣通
정조 16년 · 강
考下韻書編釐諸臣應製試券
정조 16년 · 목
先是以文字爲策題使之應製至是考下敎曰應製策居首三下一校書校理成大中鹿皮一令三下二前承旨李書九三下三承旨李家煥各上品搗鍊紙十張三下四原任直閣尹行任上品楮注紙一卷三下五檢書官朴齊家白綿紙一卷三下六檢校直閣徐榮輔筆五枝墨二笏次上直閣南公轍筆二枝墨一笏賜給
정조 16년 · 강
召見藥院提調徐有隣副提調朴祐源于重熙堂
정조 16년 · 강
命故都憲孔瑞麟參奉孔德一後孫卽爲收用此後兩派支裔中世世祿仕倣中朝行聖公之世爵
정조 16년 · 목
禮曹啓言故大司憲孔瑞麟後孫之在龍仁者知委上來則孔源仁卽胤恒之父而癃病不能上來其茅道仁來見故詳問則孔瑞麟直孫胤道居在善山地年今六十以諡狀事近間當上來云而故參奉德一六代孫允東今始上來問其直孫與否則其從兄始東乃是宗孫而今方遭故不得上來云矣敎以東來之孔當以故都憲孔瑞麟派爲正都憲派之顯族亦當以參奉特除後不仕之孔德一派爲歸令吏曹知悉此兩泒後孫令日政幷爲先卽收用此後兩派支裔中世世祿仕以倣中朝行聖公之世爵而萬一文蔭武間朝籍若乏孔姓則就兩派中通融收用於初仕孔姓未除職之前自上承傳與自下差擬無得擧論事著爲定式書於御覽官案卷首及政案第一張以爲傳示來後永世遵行之地
정조 16년 · 강
重推黃海監司李敬一
정조 16년 · 목
備局啓言卽見黃海監司李敬一狀本則盛陳本道綿農之失稔仍請各軍門衙門諸色價布及選武布許令全一道純錢代納矣綿農若果全失則道臣之區別尤甚之次據實仰請固是旬宣之責而此則囫圇爲說無所分析此已未安況狀辭中旣稱有數三邑綿農稍勝處則其非全一道大無自可知之而所云稍勝之處亦入於代納之中耶道臣之全欠綜核姑無論狀請事體何等至重而不爲審量有此遽然馳啓之擧論以國體不可以當秋遞易之或貽民弊有所容恕黃海監司李敬一亟施罷職之典斷不可已至於民情則請使新伯到界後詳細採探更爲狀聞後稟處敎以道伯事極爲駭然然遞易則殊非仍任之意爲先從重推考狀本使之改修正上送事嚴飭今於診筵聞有司言昨日傳於卿之筵敎承旨誤爲錄送云當該承旨從重推考
정조 16년 · 강
命掌苑別提金昌信嚴棍充軍部令柳謐等他司相換禁將李漢豊越俸
정조 16년 · 목
政院啓言去夜奉命史官內摘奸時掌苑署別提金昌信無端闕直云依例罷職傳旨捧入敎以有地處郞官猶不敢冒禁況如渠賤微雜歧乎大抵武壯付職每有畏屑之歎古則銓官隨卽作窠故官方不至紊亂近來必也滿瓜必也外遷之故渠輩犯法若此情狀萬萬痛駭且聞史官之言每每闕直非今斯今云則罷職之律亦猥矣金昌信令兵判嚴棍充定軍伍該署堂上不能檢飭難免其罪罷職以懲日後又啓言去夜奉命史官內摘奸時中部令柳謐西部令柳詢南部令韓翼商或昏睡不應或擧措錯亂以至員役之闕點云此雖與闕直有異而事體所在合有重勘何以爲之敎以睡非可罪之端而部官自有坐更摘奸之式則如許長夜如是鼾睡幷與讀律讀書而不爲懶惰甚矣旣與闕直有間他司擇差相換又啓言去夜奉命史官內摘奸時南別營入直將領軍兵夜未向闌已爲昏睡不卽逢點云莫重營門守直如是怠悤萬萬駭然該營大將從重推考將官所當重勘何以爲之敎以禁將之紀律漸似訓將者極爲駭然越俸一等將官何責勿論
정조 16년 · 목
以韓光植爲副校理孔胤道爲穆陵參奉孔允東爲慶基殿參奉
정조 16년 · 강
敍前判書金華鎭前參判李秉鼎前參議曺允大
정조 16년 · 목
敎以皆不過例飭以度支長及銓官罷削人幷敍用
정조 16년 · 강
命嶺南各營邑鎭驛穀總釐正依狀請施行
정조 16년 · 목
慶尙監司鄭大容狀啓以爲道內穀簿名色繁氄句管多門難以領會分留法例或多或少實無考據之路故無論各營邑驛鎭案付還穀一從時留實數先從大小米定其分數更就皮雜穀依式折米應分都數通融磨鍊關飭列邑査報受還實戶較量應分之穀則每戶所受或爲八九石或爲一二石此所以糴弊未祛也於是別成假令册子各邑驛還分則定以每戶三石零各鎭堡還分則定以每戶二石零隨其有餘或不足分秩錄置始行裒益之政而越境轉輸易致擾民發賣貿遷恐生傍弊姑先以臣營防債給代之資各閫年例支倣之需不計價之高下一切區劃於穀多之邑京外各樣應下與耗條作錢亦爲推移除減假令八九石所受之戶減至五六石然後參互程途移轉移貿通計移轉各穀爲一萬六千六百二十石移貿各穀爲五萬六千一百二十四石一路民穀幾乎均適尙州皮牟五千石順興租七千石趁今年發賣雖已登聞而裒益出場之後兩邑穀簿還有不敷之歎故姑令停寢依前分留豐基小米六百七十石零昨秋雖已作錢而尙餘二十三石零數以些略之數實無均排糶糴之勢盡數許作實合革弊之道故使之待秋捧作錢令廟堂稟處敎以依狀請施行事回諭
정조 16년 · 강
召見藥院提調徐有隣嶺南句管堂上李秉模京畿監司徐鼎修揚州牧使李敏采于重熙堂
정조 16년 · 목
予曰今番欲詣光陵展拜沿路穡事滌場當在何間耶敏采曰日氣甚暖晩穀猶多在田若至一齊滌場則當在來初矣予曰本陵比他遠代陵寢尤有所自別而嗣服以後至今未謁心甚不安故今秋必欲展拜若待來初則日氣必過寒冷軍兵之經夜露處亦屬悶念以今旬間出令則本道營邑擧行能無未及之歎耶鼎修等曰橋梁一事似難及期矣予曰兔院與樓院程道遠近何如鼎修等曰兔院則比樓院稍近而有七大橋樓院則道路稍似窄狹里數亦少迃而無橋梁之可造處矣予曰然則與其路近而窘於擧行無寧稍遠而大爲省弊以樓院路爲定楊牧今日自此直爲下去從樓院路馳至陵洞口看審程道可矣予謂秉模曰嶺南民事極爲關念賙救之策卽令道臣續續登聞又或以私書往復商確仍爲詳細入稟之地好矣
정조 16년 · 강
光陵展拜命以初十日爲之
정조 16년 · 목
因禮曹陵展謁取稟敎以詣光陵展拜樓院晝停以此知悉日子旬後擇入該曹以陵幸日子初十日十一日俱吉啓敎以初十日爲之
정조 16년 · 강
命幸行時用民力處以儲置米會減治道務從省略
정조 16년 · 목
敎曰幸行初欲於滌場後爲之召問楊牧收穫之告成當至來初云有此旬間擇吉之命凡係用民力處依近例皆以儲置米會減道路則由兔院大橋爲十餘處由樓院無大橋云晝停之定於樓院專爲民弊今番治道務從省略如是申飭之後若或張大地方官及差使員難免重勘以此嚴飭陵所宿所時例設虎網而禾穀未收綯索難辦特爲除之植炬則出還宮量宜待令事分付
정조 16년 · 강
命左議政蔡濟恭留都隨駕後廂御營大將李邦一與總戎使趙心泰相換
정조 16년 · 강
酌定幸行時隨駕百官各樣軍兵及留都留陳處所
정조 16년 · 목
兵曹判書李秉模啓言在前經宿幸行時兵曹總府堂郞各二員五衛將二員武兼十員隨駕今番則何以爲之敎以兵曹總府堂郞各一員五衛將二員武兼六員隨駕而東西班百官依最少例擧行事分付吏曹別雲劍預差亦以隨駕官中擬入又啓言今此幸行時隨駕營門則今春隨駕營門自當擧行而禁軍及馬步軍幾番幾哨磨鍊乎敎以訓局步軍十二哨馬軍三哨御營軍五哨騎士二番禁軍二番隨駕又啓言在前陵幸時狹輦軍四百名餘軍二百名替代而今春永陵幸行時二百名餘軍一百名替代矣今番則何以磨鍊乎敎以依今春例爲之又啓言昨年思陵幸行時晝停所先廂步軍一哨除出作門矣今亦依此磨鍊乎從之又啓言在前經宿陵幸時十里外斥堠伏兵及傳語軍守總兩營各隨地方擧行矣今亦依例爲之乎敎以比常例差減又啓言陵所經宿幸行時周廻處設布帳隨駕營門次知擧行矣今亦依此爲之乎從之敎以比前例從略爲之又啓言在前陵幸時弘化門外留都守總兩營輪回爲之矣今番則以何營爲之乎敎以總戎廳爲之而留陣於敦化門外留都禁衛陣以弘化門外爲之
정조 16년 · 강
命安東移定榮川軍丁中馬步軍量宜減額
정조 16년 · 목
有司堂上徐有隣啓言頃因安東前府使申大升上疏榮川移來軍丁還寢事依筵敎往復於嶺南道臣則以爲榮川郡民少軍多之弊最於一道不得已分排移送於道內諸邑至於安東適有刊册外名色之搜括者故分排之數比他有加矣前府使疏陳旣如此固當量宜減省而榮川之還送各邑之加定俱是行不得之政第有一策之可以旁照者年前寧遠郡軍額二百名因關西前道臣鄭民始筵奏有特令減額之命今此安東移定榮川軍額中納布軍俱係京軍門需用固難革罷而其中馬步軍榮川之比他獨多殊無意義量宜減額旣無拘於一營軍制亦可除其兩邑弊端而有不敢擅便若其移定軍額之所納身布今年則道臣從長措處自明年收捧事依筵敎擧行云矣該道臣所報必有料量而馬步軍減額一款係關軍制請問議大臣後稟處敎以雖問大臣豈有別見依道臣議施行之意卽爲分付
정조 16년 · 강
命幸行時驛馬補把湖西勿論
정조 16년 · 목
兵曹啓言幸行時各差備所把驛馬依近例減省本曹驛馬及京畿黃海江原三道驛馬補把之數別單書入允之敎以湖西驛馬勿論事司僕一體分付
정조 16년 · 강
以閔鍾顯爲都總管陞品前望也
정조 16년 · 강
命金昌信遠地克軍
정조 16년 · 목
兵曹以昌信嚴棍十五度克定於訓局軍伍啓敎以其在懲後之道豈可克定京伍乎遠地克定該曹以昌信北靑府克軍啓
정조 16년 · 강
推典牲直長柳明觀
정조 16년 · 목
壯勇營啓言本營善騎隊李潤根爲喂軍馬刈草於典牲署近處矣該署入直官謂以犯刈於草場捉入決笞雖以各營軍卒言之苟有罪焉進來推治自是通行之規況本營事體何如而初不關由任自決罪萬萬駭然請當該郞官令該府拿問處之敎以不知格例所致爲先推考
정조 16년 · 강
命前都事金應斗拿處分揀
정조 16년 · 목
因拿處傳旨敎以何足責分揀
정조 16년 · 목
御題岸幘坐迎笑詩○敎曰水原邑內儒生去二月朔應製詩三下一生員李延泰八子百選一件三下生員李得養正音通釋一件次上幼學李會謙任百謙各壯紙一券賜給
정조 16년 · 강
命動駕時告廟初八日爲之
정조 16년 · 목
禮曹啓言經宿動駕時告廟前二日爲之事載在禮文矣今此幸行時宗廟景慕宮告由今九月初八日遣大臣設行事請知委允之
정조 16년 · 강
召見司僕提調鄭昌順戶判趙鼎鎭兵判李秉模畿伯徐鼎修及稟事閣臣徐龍輔于熙政堂
정조 16년 · 목
予謂鼎修曰幸行初以翌日還宮爲定矣更思之程道爲百餘里出還宮必當侵夜植炬之弊在所當念百官軍兵連日百餘里行役亦宜軫念且聞先朝乙亥經宿於陵所而近處無人家之故許多人馬皆歸於奉先寺寺弊自多云今若初十日楊州宿所翌日詣陵展拜還到楊州經宿翌日還宮似好矣鼎修曰下敎至當依此爲之則事甚便好矣
정조 16년 · 강
命全羅水營封山風落松發賣後議大臣區處
정조 16년 · 목
工曹判書鄭昌順啓言臣方待罪於例兼長生殿提調日前見全羅水營所報封山黃腸風落松殆近三千株此則非備局所關自朽與發賣間當日本曹知委何以爲之敎以如今之年不可膠守常格纔有下敎於廟堂者嚴飭道帥臣依此擧行俾有實效而發賣後區處一款議于大臣
정조 16년 · 강
命幸行時城外屛門把守入來留都營還宮日出去把守
정조 16년 · 목
兵曹判書李秉模啓言在前經宿動駕時城門外屛門把守大駕出城後入來留都營而還宮日還爲出去把守矣今亦依此擧行事請分付從之
정조 16년 · 강
命御衣襨別付時自尙方發關灣府而渡江時使臣與灣尹坼見照數入送
정조 16년 · 목
尙衣提調徐龍輔啓言本院所在賞賜貂皮自前年例頒賜之外出給度支隨卽發賣便屬尾閭之歸矣近來留置本院或値歉歲則竝與椒木等物特補賑資此而有餘則御衣襨別付燕貿不煩度支銀貨而以此貂皮代送貿來者寔出於我聖上軫念經費移無用作有用之盛意而聞昨年使行別付時以無本院知委使臣頗有持難之意云自今年爲始無論曆行節行御衣襨別付時自本院發關灣府則自灣府考其印標入送後其數爻後錄狀聞以爲憑考之地而御衣襨所用別付事體甚重若自灣府不得坼見則日後姦細輩憑藉所重插入禁物之弊難保其必無渡江之時使臣與灣尹眼同坼見照數入送後自灣府枚報本院之意請出擧條定式施行允之
정조 16년 · 강
召見大臣備堂及慶基殿參奉孔允東于熙政堂
정조 16년 · 목
予謂濟恭曰嶺南民事極爲關念夙宵憧憧寢食靡甘濟恭曰關西免歉而海西則尤勝湖南觀於道啓可知其穴農湖西亦如湖南畿內亦爲免歉而嶺南則聞李鼎揆言連海十三邑雖謂之民無所食可也予曰北穀轉輸一叚句管堂上果書問於道伯而其答如何秉模曰姑未見答而萬不獲已則已豈無從長變通之道乎予曰工判俄以莞島風落松事有所奏故使之議於廟堂矣濟恭曰莞島事曾因尹永僖私札而稔聞之李恒林之與永僖相較彼此胥失若以恒林謂擧職則可也至於陞擢若有功者則似過矣予曰李恒林之不畏强禦豈非可奬之事乎以今俗習武弁之能辦此事果非偶然故有所陞擢也予又謂濟恭曰故相柳成龍與李忠武相倚仗云卿果知之乎濟恭曰臣曾聞忠武在鄕聞柳相爲兵判卽爲上京云矣予曰柳相與李山海臭味相同而兩人之於忠武柳則扶之李則擠之何也濟恭曰此則未詳矣予謂正言李明淵曰爾之酒禁之請儘有意見而先朝犯禁者斷以一律猶且不行則況今民習乎令出而不能禁止不如不出之爲愈如有行令之道豈不美哉爾須退而講究以疏更陳可也予謂孔允東曰自爾孔之東來世居水原墓址宛在壇杏成喬誠非偶然以聖人後裔若能自勉以詩禮見稱則世道之幸也孔姓之居水原者幾家散在他處者幾派耶允東曰居水原者三十餘家而間多流寓於龍仁至於嶺南則孔姓者甚多矣予曰聞水原有孔聖影幀奉安之室有先朝賜額予意則中逵面九井村旣是東來初居之鄕則影堂之移設於此處似好矣濟恭曰聖敎誠至當矣予謂承旨李家煥曰令畿營詳探事蹟俾卽狀聞可也
정조 16년 · 강
命李葂等贈職置之故察訪李蓍慶特許棹楔
정조 16년 · 목
左議政蔡濟恭啓言頃因重臣徐有防陳達李葂李薰李藎或贈職或旌閭事有收議大臣之命矣臣問之禁將則蓋忠武公方莅統營之時葂以其子留在鄕廬適遇倭賊轉戰殺三倭身亦伏刃而死時方總角矣眞不愧爲忠武公之子而但事在於忠武未殉國之前其不可以孝子旌又不可以忠臣旌雖欲旌閭恐欠意義至於薰藎皆以忠武庶子一死於丁卯一死於鞍峴忠節皆可謂草然贈職有何持難而但聞兩人旣無後孫又無祠版以其死於陣前不成冢墓云雖有贈職所頒敎旨傳於何人告於何處乎此甚難處矣敎以今姑置之又啓言故相臣李陽元當壬辰之亂受命留都嘔血而死其子蓍慶以召村察訪又當丁酉力戰殺倭立慬陣前復矢以葬故相子孫錄及召村先生案其時事歷歷載錄矣其忠節如此而褒旌之節尙今未遑誠一欠事許令棹楔其門以樹風聲實有補於聖代風敎矣從之
정조 16년 · 강
飭嶺南湖南風落松發賣補賑而毋敢或犯生松
정조 16년 · 목
左議政蔡濟恭啓言目下要務無過松政風落自枯之使之自朽山中雖是節目所載今番湖嶺所報風落之數不啻屢萬若一例朽棄則有用歸於無用或近於暴殄第自有風落以來京中多錢之類鄕外牟利之徒多聚貨物窺見朝廷所以處置之方而以臣方在廟堂多般送言要得發賣不勝其左右酬答民習痛駭暴殄雖曰可惜自朽實爲無妨但念嶺南沿邑之今年失秋雖謂之大無亦非過語來頭接濟實無其策空棄屢萬金不勞可得之資坐視七十州無辜顚連之民揆以事理決不當如此雖然自京願買人及請得各司帖給之規一切防塞分付嶺南湖南道臣另擇道內守令中淸愼奉公者數三人使之糾察雖一枝無敢犯生松只以風落之數折定其大中小價本發賣於各該邑民人以其價錢數爻報于廟堂得題後補用於營賑之資則其所區處庶不至於循私無實如是之後差員或不能殫心檢飭以致夤緣害及於生松則廟堂亦必有聞指名奏達嚴繩乃已此意另加申飭於兩道道臣安眠島則朽棄與發賣間請更商以稟從之
정조 16년 · 강
遞忠淸兵使李恒林
정조 16년 · 목
予曰忠淸新兵使何如當赴任云乎左議政蔡濟恭曰全羅右道新水使還渡海後可與交龜上來辭陞赴任日子之的在何間難以仰對矣且臣於向日伏覩以水營事所下傳敎心以爲尹永僖之不奉水閫之令雖曰有所執不能溫辭下氣以失體面此則永僖之過也李恒林之欲守體例馳啓論勘固是有氣力之事而上敎有若視之以剛亦不吐永僖名雖徑幄之臣當今無勢而易侮者孰有加於永僖乎以是言之李恒林之欲尊體統謂之可貴則無妨而若待之若有功則似過分數矣予曰聞卿言更思陞遷則過矣亦不必遲待未及渡海之水使未赴任忠淸兵使李恒林許遞今日政差代
정조 16년 · 강
命停慶尙道今年都會都試
정조 16년 · 목
左議政蔡濟恭啓言慶尙監司鄭大容狀啓以爲本營所管公都會選別武左右兵營馬兵別騎衛都試法當按例設行而本道災荒實有主客俱困之歎都會都試竝姑停止待明秋合設行請令廟堂稟旨分付矣依狀辭待明秋合設恐爲得宜矣從之
정조 16년 · 강
命訓局火藥偸竊罪人一律施行接主人徐命斗嚴覈該大將徐有大罷職仍飭火藥毋敢私相賣買
정조 16년 · 목
左議政蔡濟恭啓言月前訓局火藥邊首偸出所搗火藥之未及捧上者七百餘斤仍以火繩延火於藥庫穴覈幾及庫中適爲巡更者所驚叫蹴破庫門僅得撲滅思之又思驚懍靡定乾道孔昭罪人斯得則所偸七百斤內略干斤和賣於市肆餘外累百斤藏置於渠之妹家妹卽徐命斗爲名人之妾也渠之以藥藏置非所昧幽暗之處似不過偸竊掩跡之計而辭說囂囂難以戶喩賊人之施以一律固是應行而至於徐命斗與命斗之妾訓將旣已嚴囚請使該大將嚴問明覈從之又啓言訓將旣不能善爲典守又不能威束部下爲此無前變怪之事訓鍊大將徐有大罷職宜矣從之○兵曹判書李秉模啓言火藥私製先朝己酉以後禁令至嚴則不得私自賣買自在其中而雖以藥丸弊言之外邑鎭貿取時必具書目牒呈於武庫始爲受去而近來法禁蕩然今番訓局庫子之多數偸竊專爲射利其在社後弊之道中明舊典斷不可已而第念獵夫行獵之資不可不開其一路此則內而武庫及各軍門外而營閫邑鎭待其呈訴憑考量給其餘市肆閭巷之私自賣買者依律重繩之意請出擧條嚴飭從之敎以聞有先朝己酉禁令如是抛置者紀綱之外擧行萬萬駭然旣往雖不可一一追勘此後雖一斤半斤更有市肆賣買之弊則該營將臣査出令該府拿問施以重律不能窺察之捕將同律以此定式載之該房故事備局謄錄禁府刑曹受敎錄
정조 16년 · 강
命內司奴婢給代條自惠廳移劃者姑爲置之
정조 16년 · 목
惠廳堂上徐有隣啓言均役廳區劃內需司奴婢給代條卽當依移牒輸送而前此數年預下未及準限今年則似難如例輸送請姑爲置之敎以意謂明年條引用而例判矣令聞極爲駭然依爲之
정조 16년 · 강
命兵曹所管關西餉穀毋使欠縮
정조 16년 · 목
兵曹判書李秉模啓言本曹所管關西小米二萬石卽是餉穀名色而近來停退之數至於五千餘石之多當初貿置之意將至蕩然而該道年事今適豐登請另飭道臣無遺準捧詢于大臣左議政蔡濟恭曰今年關西農形雖曰稍登停退條五千石之無遺準捧恐難期必此則惟在道臣詳度得中之如何而但餉米名色與他有異設或有若干未準之處以他衙門舊還所捧移準於此俾無欠縮恐無妨矣從之
정조 16년 · 강
禁酒家設肴之弊
정조 16년 · 목
正言李明淵啓言見方深秋米直極高冬春之間且當益高言念民事誠極憂悶旣無他矯捄之衛則宜先杜穈費之竇而若論穈費之最釀戶實居其首伏聞都下釀戶每統必居二三大釀日石餘小釀亦不下日數斗消瀜登市之米幾居其半云蠹年穀病民食孰甚於此請令廟堂亟講禁酒之法期日施行敎以糜穀之竇莫甚於此而與其令出而不能一切禁止曷若姑且鄭重此所以至今泯默者也至於大釀之飭酗酒之禁自是法典何必新出條令乎大抵法也者欲其必行則都下酒肆太濫之祛汰祛甚雖廟堂得其令行之要然後議到於施行豈可徑先搖民乎○左議政蔡濟恭啓言臺臣所奏大釀出禁之論誠爲裕穀之策而聖批中得其令行之方然後廟堂可以施行之敎儘是禁酒要道臣當十分商量而第禁肴一事大有關於民生日用飮食不可不及時嚴禁雖以數十年前言之賣酒家酒肴不過沈葅佐飯之屬而已近來民習漸巧酒名之務出新奇姑無論懸房之肉市廛之魚太半歸之於酒肴之資珍羞妙湯錯雜於酒甕之間閭衖年少不特所嗜在酒惟其肴是貪三三五五携手買飮負債亡身者不知其數固已痛駭而市肆饌物日就踊貴者全由於此一切嚴禁斷不可已而其出禁之權若遍責於三司五部則諸般下隸之托以禁亂操縱徵求之弊其門多端本弊未必全革而別弊之旁出難保其必無京兆卽主管五部之衙門使之全主此禁錄置五部內大釀家姓名時時廉察如或見捉則家主只施猛杖而勿徵贖錢一人而三次見捉則移刑曹刑推懲勵各司吏隸如或潛自買食而見捉則文移本司卽爲除汰如是而終不知戢則付之捕廳之意揭榜曉諭則寧有不從令之理乎禁酒下令之前雖有所賣有酒則亦不可無肴以佐飯或蔬菜置之盞臺之上餘外則都屬之犯禁酒肴如是禁止則食廛之移以效之又不無其慮此則且觀來頭以禁肴例禁之而先爲懸法無使陷辜如是定制之外秋曹憲府五部若干涉於此禁致令騷擾則當該堂郞隨聞論罪亦不可已也從之
정조 16년 · 강
命幸行時宿所以楊州牧磨鍊
정조 16년 · 목
敎曰爲橋梁之民弊道路由樓院兼爲晝停欲爲經宿於陵所今聞樓院道里近京云此爲難處其他植炬之出還宮竝設也軍兵之兩日八十里里也陵內各邑造假家也以百官軍兵之貽弊於陵寺皆所當念初十日樓院晝停楊州牧宿所翌日拜陵行祭還至宿所翌日樓院晝停還宮以此分付若此則外方植炬及造假家及不緊差使員兩營設布帳竝除之事一體分付
정조 16년 · 강
命領敦寧洪樂性留都
정조 16년 · 목
敎曰雖以體諒之意昨命留都而今聞筋力足可參班況東西班班首不可不以大臣押班左相當依筵敎從便進詣洪領敦寧留都
정조 16년 · 강
命御營大將趙心泰兼察訓鍊大將
정조 16년 · 강
遞吏曹參議徐邁修
정조 16년 · 강
以李秉鼎爲吏曹參判曺允大爲參議尋竝許遞以朴祐源爲吏曹參判竝前望也
정조 16년 · 목
秉鼎違牌命許遞允大違牌敎以宜令一伸廉隅許遞
정조 16년 · 강
以鄭好仁爲守宮大將
정조 16년 · 강
遞禮曹判書洪檍
정조 16년 · 강
特放仁川府定配罪人尹永僖
정조 16년 · 목
敎曰法則施矣今筵因言端覺得仁川定配罪人尹永僖特放
정조 16년 · 강
遞承旨沈煥之等飭尹永僖放送傳敎卽爲頒布
정조 16년 · 목
承旨沈煥之林濟遠李家煥徐榮輔李冕膺等聯疏略曰卽伏見傳敎下者有仁川府定配罪人尹永僖特放之命臣等不勝訝惑噫嘻永僖之陰護逆豎用意叵測負犯至重聲討莫嚴而乃殿下不惟不加之罪遽授以淸銜繼補於善地自縣爲鎭殆若曲爲地者然畿沿薄竄旋因他端以官爲謫雖曰加罪由遠以近適中其願而曾無一人慷慨力爭者識者之寒心久矣今此全釋之典又何爲而失當之至此也殿下每於懲討邊事務從寬假兇醜逆孼之屬於賊邊者亦一切用此例靳持之不足而庇護之庇護之不足而或至於弊拔之亂賊由是而增氣義理由是而不明古今天下寧有是耶朝筵言端旣及永僖而懲討之論寥寥無聞尤切慨然伏乞亟寢尹永僖放送之命焉敎曰外補時邊將時之如此猶萬萬駭然況因他事放釋何關於試講事乎聯疏尤無據一竝遞差上疏還給傳敎卽爲頒布捧傳旨
정조 16년 · 강
以李集斗李書九李濟萬李尙度金翰東爲承旨前望也
정조 16년 · 목
以洪明浩爲承旨李鼎揆爲大司憲韓光植爲執義鄭萬始爲司諫權坪李泰賢爲掌令嚴耆鄭魯榮爲持平申馥爲獻納韓商新爲正言李坤爲分內局提調閔鍾顯爲禮曹判書李光燮爲忠淸兵使
정조 16년 · 목
敎曰假注書洪樂游所爲可謂無父無君之徒渠父書下傳旨草而渠敢以君命旣不受父敎豈可從等語肆然發口至有知申之入稟如許悖習有關風敎思故相言知申雖不處分樂游爲先汰去差代
정조 16년 · 강
遞兵曹參判李東郁以李洪載代之前望也
정조 16년 · 목
以鄭萬始爲副應敎尹羽烈爲副校理李秉鼎爲禮曹參判李東郁爲兵曹參判李祖承爲刑曹參判姜膺煥爲慶尙左水使具明遠爲昌城府使安橚爲南陽府使
정조 16년 · 강
罷承旨李集斗等職削都承旨洪明浩職
정조 16년 · 목
承旨洪明浩李集斗李書九李濟萬李尙度聯疏請寢尹永僖放送之命敎曰傳敎則頒布後聯疏而有處分則新入諸承宣之竝與傳旨而不卽書入以至夜深諸承旨竝罷職又敎曰處分前雖曰入啓此豈上疏之事乎首倡者削職
정조 16년 · 강
以李得濟黃昇源李敬五李身晦趙錫穆爲承旨尋遞敬五罷昇源職以李翼晉李昌漢代之又遞身晦昌漢以申獻朝呂萬永代之竝前望也
정조 16년 · 목
敬五家近而尙不入來昇源以臺職牌招未久移拜承宣而尙不入來身晦昌漢在外也
정조 16년 · 강
命湖西年分面里分等修啓
정조 16년 · 목
備局啓言因忠淸監司李亨元狀請年分修啓時以面里分等有草記覆奏之命矣今年本道穡事稍實之邑有尤甚面里尤甚之邑有稍實面里依狀辭面里分等之意請分付允之
정조 16년 · 목
御題擬水原士民等賀命名孔氏之基曰萬世土箋○敎曰水原邑內儒生去三月朔應製三下幼學權佑壯紙一卷筆三枝墨一笏次上幼學尹衍相尹持哲李會謙鄭世豐生員申光軾沈櫟各貽扇一柄賜給
정조 16년 · 강
御春塘臺行瑞蔥臺試藝
정조 16년 · 목
具戎服乘馬出延生門至春塘臺下馬陞座行營號令訖駕後馬首多不齊命拔箭予曰御營廳獨不習五馬隊乎常時不能嫻習可知新御將則似不當前御將李邦一記過本兵及壯勇營兵房御營大將左右善騎將以次軍禮宣傳官以攔後哨官權忭軍禮時失措請記過予曰兩揖半跪見於何文乎雖非陵幸之當前軍禮則不可不私習而有此失措萬萬駭然大將似當其罪而不過一時兼察亦不可臨陣易將前訓將徐有大記過權忭則事過後決棍汰去仍命兵判與宣傳官李文道往不老門駕後及交龍旗捧持試射御將往丹楓亭率留都中軍從事官武藝廳別隊馬兵試射禁將往北營帳幕軍試放兵房率本營所屬擧行於臺上射放訖以次施賞兵判李秉模御將趙心泰各豹皮一令頒給駕前駕後賞賜弓矢箭竹自軍器寺擧行命當該宣傳官及軍器寺自辟官員竝拿入諭以三百年瑞蔥臺試射賞格例以內弓房弓矢施賞而豈可以軍器寺弓矢賞給乎駕前駕後一年試射不過兩次而賞格如此非但渠輩之抑鬱前此飭敎不啻申嚴則今番擧行其敢如此乎以齋日決棍則安徐而如許殘劣宣傳官將焉用哉特爲汰去退去仍命以金鎭鼎不善頒賞故拿入汰去之意曉諭軍兵使知朝家懋賞之本意軍器寺官員姑爲安徐後勿如是之意分付退出以所頒弓子還收給軍器寺更以內弓房弓矢箭竹頒賞記過則馬首不齊拔箭外餘皆安徐○壯勇營將官將校以下柳葉箭入格哨官金載遂貫一中邊一中兒馬帖一隻善騎將李海愚鄭學畊邊二中各帿弓一張善騎別將趙圭鎭哨官柳相亮鄭敬行邊一中各箭竹一百箇武士姜世文貫二中邊一中加資旗牌官金鎭喆邊三中熟馬帖一隻鄭道寬韓益秀貫一中邊一中各兒馬帖一隻武士趙珍喆邊二中弓一張知彀官金商鎭旗牌官金重玉金宗燁韓弘賢呂鉉長廉重鉉劉泰說廉應鉉金復淳別武士李春英徐絳輔武士韓世英弓人朴在遠矢人李壽耼邊一中各箭竹一百箇壯勇衛任光德邊四中加資車愼行貫一中邊二中邊將除授柳台景邊三中熟馬帖一隻金宗儉等四人貫一中邊一中各兒馬帖一隻安彰績等十五人邊二中各弓箭一部陸致謙等三人貫一中各長弓一張陸重秀等二十三人邊一中各箭竹一百箇左哨善騎隊朴枝昌貫一中邊二中邊將除授金鼎九邊三中熟馬帖一隻表泰震等六人邊二中各帿弓一張姜順得貫一中咸仁大等二十三人邊一中各箭竹五十箇右哨善騎隊黃仁喆貫一中邊二中直赴殿試李泰龍等二人邊三中朴泰茂等三人貫二中各熟馬帖一隻朴宗潤貫一中邊一中兒馬帖一隻金光郁等七人邊二中各帿弓一張趙文璧等二十九人邊一中各箭竹五十箇壯勇衛片箭入格柳孝達邊二中加資張安等三人貫一中各帿弓一張安彰績等九人邊一中各箭竹一百箇善騎隊馬才入格李漢郁等三人超等各木布二疋金景恒等六人上上各木二疋布一疋池興福等八人上中各木布一疋金守一等二人上下各木一疋雙馬入格李漢郁等二人超等各木布二疋都潤身上上木二疋布一疋訓鍊都監將官將校以下柳葉箭入格別隊別將柳文植貫一中邊一中兒馬帖一隻挾輦把總李厚在邊二中弓箭一部挾輦哨官兪鉉商旗牌官金興澤別隊哨官李聖濂邊一中各弓一張別隊馬兵金世禧邊三中箇介一部張應良貫二中半熟馬帖一隻鄭宗胤等六人邊二中各弓箭一部閔光殷等三人貫一中全花松等二十四人邊一中各弓一張將校以下片箭入格旗牌官劉孝澤貫一中弓一張知彀官具廷說邊一中箭竹一百箇別隊馬兵申光麗等二人貫一中宋光復等三人邊一中各弓一張帳幕軍鳥銃入格咸致甲貫二中姜守雄等五人邊二中金漢柱等十四人邊一中考例施賞武藝廳雨具直金哲根等二人貫一中邊一中朴龍得邊二中崔碩昌貫一中潘海康等六人邊一中考例施賞禁衛營將官以下柳葉箭入格把總具綱邊一中箭竹一百箇差備官金重廷貫一中內下長弓一張申益文邊一中內下箭竹一百箇帳幕軍鳥銃入格具福麗邊三中金聲遠等三人邊二中全得禧等九人邊一中考例施賞北營分所衛將所書員使令鳥銃入格李文爀貫一中邊一中池大源等二人邊二中朱道弘等四人貫一中安聖得等十六人邊一中令兵曹考例施賞御營廳駕前別抄柳葉箭入格千達淳邊三中高象得等二人貫一中邊一中各熟馬帖一隻姜碩俒等三人邊二中各弓箭一部廉在鉉貫一中帿弓一張李明洽等十六人邊一中各長弓一張帳幕軍鳥銃入格泰景大貫一中邊一中李太輝等三人邊二中金呂煥貫一中閔成哲等十七人邊一中考例施賞頒賞訖乘馬由延生門還內
정조 16년 · 목
駕前駕後施賞弓矢竝內下使得濟頒給得濟誤以軍器寺弓矢頒給故命軍器寺弓矢則還給本寺更以內弓房弓矢頒給
정조 16년 · 강
遞內乘鄭學畊
정조 16년 · 목
壯勇營兵房金持默啓言善騎右將鄭學耕今番幸行時進參本營陣上而方帶內乘職務相妨何以爲之乎敎以內乘改差
정조 16년 · 강
以趙尙鎭李祖承洪義榮李思祚爲承旨竝前望也尙鎭以在外旋遞
정조 16년 · 강
以曺允大爲吏曹參議前望也仍命差出亞銓
정조 16년 · 목
承旨李祖承啓言今番行幸時吏曹堂上當爲隨駕而判書李文源受由參判朴祐源以閣臣守宮參議未差何以爲之乎敎以參判許遞參議前望單子入之待下批牌招開政除實職外任以在京無故人問于大臣差出
정조 16년 · 목
因都承旨洪明浩削職傳旨敎曰身是長官傳敎書下則豈可謂首唱於疏事乎此傳旨勿施首唱者更爲査出捧現告政院以前承旨李書九捧現告以入
정조 16년 · 강
遞當該承旨李祖承洪義榮
정조 16년 · 목
瑞蔥臺頒賞單子當爲出給而還入也
정조 16년 · 강
命假注書申龜朝先汰後拿
정조 16년 · 목
敎曰承旨房望及三院副提調望筒中以白文一紙同爲入啓政院事萬萬駭然當該注書先汰後拿
정조 16년 · 강
削承旨李思祚職仍命勿復照擬於承旨望罷李祖承洪義榮等職該房院吏令攸司照律
정조 16년 · 목
敎曰朝者持公事入侍也陵幸親祭受押有親押之命而承旨誤書於明日廟宮告由祭受押單子者不但疏率旣誤書則當以明日受香今日當親押微稟而日己向申尙無一言今因言端自上始覺之其在重所重之道如許承宣豈可尋常處之當該在院承旨等爲先施以削職之典不可以該房事遞差仍置入侍承旨亦竝罷職近來承宣之不能事事愈往愈甚以至莫重之事擧行如此此後如許承宣更勿照擬於承旨而該房院吏令攸司嚴加照律草記
정조 16년 · 목
宗廟景慕宮陵幸經宿告由祭及東南關王廟纛所節祭俱在再明也
정조 16년 · 강
命楊抱二邑儒武以駕過楊州日試取
정조 16년 · 목
敎曰駕過之地每有慰悅之典況本牧駐宿卽初有之擧當依高坡儒武試取之例十一日先試儒生十二日次試武士以此令畿營整待楊州宿所邑也抱川輦路邑也儒武以此兩邑原居人捧錄名擧案事分付
정조 16년 · 강
有政吏曹參議曺允大進
정조 16년 · 목
以朴祐源洪聖淵洪仁浩林濟遠李秀夏徐榮輔爲承旨李在學爲吏曹參判範祖煥之新通也柳焵爲大司諫李東稷爲執義柳雲羽爲司諫趙彥哲爲掌令張至冕爲持平洪聖淵爲谷山府使具紞爲南陽府使
정조 16년 · 목
箚略曰陵謁涓吉聖慕將伸念臣所帶內局太僕提擧實爲陪扈重任而以臣自來癃病旣無以自力於大小于邁之列且伏奉留都之命則今於百里幸行兩宵經宿之時莫重保護之任鑾衛之班俱不得備員陪從私心悚惶已無可言其於國體之苟簡當如何哉伏乞遞解臣兩任以重班儀以安賤分批以卿其安心留都仍命遣史官傳諭
정조 16년 · 강
禮曹判書閔鍾顯疏辭新資賜批
정조 16년 · 목
批以加望於昨年今始除拜亦云晩矣卿其勿辭行公
정조 16년 · 강
兩司停金重淳趙德㴠等合啓
정조 16년 · 목
大司憲李鼎揆正言韓商新等停啓
정조 16년 · 강
遣承旨詣宗廟景慕宮奉審摘奸仍詣受香諸處一體奉審摘奸
정조 16년 · 목
宗廟景慕宮陵幸告由祭及關王廟纛所節祭俱在明也
정조 16년 · 강
命前承旨李得濟以遞差捧傳旨
정조 16년 · 목
因得濟削職傳旨敎以頒賞時擧行雖萬萬駭然比之僚員之莫重擧行之疏忽不可同日而語特爲分棟只以遞差捧傳旨
정조 16년 · 강
命假注書申龜朝以罷職捧傳旨
정조 16년 · 목
因龜朝先汰後拿傳旨有是命
정조 16년 · 강
以李益運爲承旨前望也旋命許遞
정조 16년 · 목
益運時在安岳任所本院請下諭故遞之
정조 16년 · 강
以李百亨爲安岳郡守口傳也
정조 16년 · 강
遞承旨洪聖淵仍命昨日政望從後施行罷坐直承旨李思祚
정조 16년 · 목
敎曰都政散政凡政望皆從後施行則昨夜提問者此也不肅於後除之職者有違常格承旨洪聖淵遞差承旨朴祐源啓言伏承洪聖淵出牌事實査奏之命詳問於傳命司謁及院吏則司謁初無誤傳者只以何以擧行來傳而其時承旨皆被罪只有守院一員而未分望筒先後以承旨出牌云矣敎曰事實旣然則罪不在於司謁亦不在於洪聖淵而院吏雖誤訓豈可徒仰其口乎當該坐直承旨罷職若此則聖淵之遞差非其罪分揀昨日政望依格例從後施行此時守令不可曠官與安岳郡守當日辭朝
정조 16년 · 강
承旨徐榮輔上疏徑出賜批許遞
정조 16년 · 목
疏略曰臣於見職有私義之不可冒沒者違傲召命悚蹙俟勘今日廟宮傳香之時以僚員新除而臣適因閣職淸齋之故飭敎特下有傳香後體諒之命祀典莫重處義不敢自言章皇出肅今則香祝旣祗傳矣奉審亦反面矣因仍蹲據有關廉防玆敢陳章徑出伏乞亟遞臣職仍治擅離之罪批以許遞
정조 16년 · 강
遞承旨朴祐源以徐邁修代之以李家煥李冕膺爲承旨竝前望也
정조 16년 · 목
因寶劍望筒敎曰禮判及時帶亞將者亦爲許遞與未差諸窠令政院政官牌招開政差出近來別雲劍寶劍等望筒乏人莫甚點下苟且總管見窠中一二窠問于大臣加望事分付
정조 16년 · 강
有政吏曹參判李在學參議曺允大進
정조 16년 · 목
以朴祐源爲左尹沈頤之爲都總管曺允大金履禧爲副總管允大履禧竝陞資也
정조 16년 · 강
飭陵幸時扈從諸臣飯具務從便簡
정조 16년 · 목
敎曰今幸之陵寢卽何陵也昔在我光陵朝幸行於近郊遠途也每加嚴飭從官飯具務從便簡而一日駕行郊次時命摘奸飯具其時有左承旨一人獨不齎飯於鞍轎之間卽於其地拿入駕前治之以軍法仍以予亦齎飯而行則渠焉敢犯科爲敎事實詳載實錄猗歟盛哉今日之紀綱豈敢比之於昔日然於今幸若循用慣眼之例而不能別加禁斷亦豈仰體先大王丙辰年展拜時下敎乎大臣以下文武從官先加銘念至於各營將臣等尤所當念處一依筵敎莫敢違越事令廟堂知悉
정조 16년 · 강
京畿監司徐鼎修以楊抱二邑儒武試取時擧行諸條稟定
정조 16년 · 목
鼎修啓言今番楊州抱川儒武試取時武士以幾技待令乎敎曰以柳葉箭待令鼎修曰以幾貫革擧行乎敎曰以六貫革待令鼎修曰儒生試紙預先稟定然後可以知委矣敎曰以壯紙分付鼎修曰儒武錄名及禁亂官各定差使員而收券官呼名官監的官等當令該曹依例啓下矣敎曰收券官以隨駕文臣中啓下武所則掌務官及呼名官數人外皆以隨駕官及各務差使員差定而武所試册則只以試官二件呼名二件待令鼎修曰試所試册等紙地筆墨各項擧行或有自各邑分排擧行之例或有自京司擧行之例今番則何以爲之乎敎曰懸題板措備外戶郞一員先詣稱以主掌官責應而貢人則切勿下送自戶曹從略擧行試所假家依定式勿爲造待
정조 16년 · 강
命當該院吏定配收贖
정조 16년 · 목
刑曹以院吏金性淳等四人決杖分配啓敎以莫非承宣之罪其中當該一人定配收贖
정조 16년 · 강
飭松京守臣修葺麗朝陵寢
정조 16년 · 목
該留守丁範祖狀啓以爲本府境內麗朝三十九陵次第奉審則麗太祖顯陵屛風石二片傾圮丁字閣椽木二箇杇落冷井洞第一陵第三陵月老洞第一陵莎草稀疏惠陵莎草多有枯損諸王陵則自本府依例卜日告由修改計料而麗太祖顯陵有頉處修改時告由祭告安祭香祝請令該曹照例擇日下送敎以依狀請施行勿爲草草爲之事嚴飭守臣處
정조 16년 · 목
御題老人星賦○敎曰水原邑內儒生去四月朔應製賦二下一幼學趙萬元正音通釋一件二下二幼學權佑二下三幼學李會謙狀紙一卷三中幼學尹絖筆三枝墨一笏三下幼學尹持昇生員李得養幼學任禹常鄭世豊筆二枝墨一笏賜給
정조 16년 · 목
予謂樂性曰今番幸行道路無大橋梁云可以省民力幸甚楊州將爲宿所館舍何如樂性曰內東軒稍勝矣予曰先卿延諡果行於十五日云欲多速賓客乎樂性曰欲盡請朝廷矣予曰人家此等大禮廣邀賓客誠好事而近俗多不肯赴人宴集良可歎也當於是日致祭於貴主及先卿矣諡宴欲張樂乎樂性曰然矣予曰雖無近例當賜梨園樂矣
정조 16년 · 강
命故重臣洪象漢延諡日優送宴需仍爲致祭貴主祠宇一體致祭
정조 16년 · 목
敎曰領敢寧先卿靖惠公延諡當行於十五日云令該曹優送宴需宣諡日遣官致祭於故重臣而貴主祠宇一體遣官致祭
정조 16년 · 강
復授徐有大訓鍊大將
정조 16년 · 목
敎曰論以紀律豈止於罷職薄勘而所深思者後弊也然以兩罪俱發有處分矣領軍隔日前訓將徐有大敍用復授前任牌招傳授命召
정조 16년 · 강
以金孝建爲承旨前望也又命前承旨徐榮輔許遞傳旨勿施
정조 16년 · 목
敎曰承旨前望單子入之待下批牌招察任前承旨徐榮輔今無難安之瑞許遞傳旨勿施一體牌招榮輔再違召本院以罷職傳旨捧入敎以處義太過只推更爲牌招
정조 16년 · 강
命前假注書洪樂游勿限年絕島定配
정조 16년 · 목
敎曰旣曰事關風敎罪止假銜汰去非不知刑政之倒置特念方長之意而然也更聞事實則書下傳旨草者他承宣也入稟者亦非知申云爾則始可論不書傳旨之罪矣幺麼假官之犯此無前之罪專由於紀綱前假注書洪樂游絕島勿限年定配
정조 16년 · 강
以鄭好仁爲左參贊沈煥之爲知義禁曺允亨爲副總管竝口傳也
정조 16년 · 강
遞奉常提調金尙集以徐有防代之前望也
정조 16년 · 목
政院啓言光陵親祭祭物提調當爲監封而都提調洪樂性藥院進提調金尙集有實故不得擧行云何以爲之敎以提調許遞前望單子入之遂以有防批下
정조 16년 · 강
以洪仁浩爲驪州牧使口傳也
정조 16년 · 목
京畿監司徐鼎修收啓以爲驪州牧使李漵身病上來連呈辭狀請令該曹催促下送敎曰實病旣如此則此時守令不可曠官改差令該曹口傳擇差待下批明日辭朝遂以仁浩批下
정조 16년 · 강
命出宮初嚴以五更三點更爲書入
정조 16년 · 목
敎曰出宮時刻雖已啓下植炬限十里則三嚴之四更五點太遠以初嚴五更三點更爲書入東門外替馬所少駐徐徐進發以此分付
정조 16년 · 강
命楊州牧儒武設場時環圍使喚拾箭等軍以隨駕先後廂軍兵中除出使用
정조 16년 · 목
京畿監司徐鼎修狀啓以爲楊州牧儒武設場時環圍等軍請以本州所在守禦牙兵出用敎曰墻內外環圍軍以隨駕先廂軍兵中令宣傳官臨時稟旨除出使用使喚軍及拾箭軍亦以隨駕後廂鄕軍中預爲定數待令之意添書節目而以此意令兵曹畿營知悉
정조 16년 · 강
命南關王廟龍袍內拱修改時勿告事由句管堂上進去看檢
정조 16년 · 목
禮曹啓言南關王廟關王龍袍內拱氅衣改備吉日以今二十五日卯時擧行而句管堂上一員進去看檢事請分付從之敎以今日旣行事更告事由近於瀆褻待吉日只修改爲之
정조 16년 · 강
正言李明淵上疏賜批仍命以批旨布示坊曲如有禁酒之榮朝官則疏陳士庶則言于京兆判堂
정조 16년 · 목
疏略曰尹永僖畿沿之謫不過因邊將時事則今於特放之命政院之不捧傳旨誠似乎過矣然而永僖向來所犯旣係視逆如常則謫雖緣於他罪放則歸於全赦此政院所以爭難者亶出於嚴隄防之義可謂得惟允之責而無可罪之端矣去夜連接小報以此事院臣之罷削相續臣實繞壁憂慨竊慮殿下是擧無乃不致三思者乎臣願承旨處分一竝還收永僖則更以本罪罪之亟施島配之典焉臣於昨日賓對獨膺臺牌臨時塞責之啓略及釀戶糜穀之弊矣聖敎鄭重或慮其設禁而難行則不如無禁兪其言不允其請大聖人謨事愼始之至意臣不勝欽誦讚歎而第伏念朝家法令若果順民令何憂乎難行哉目今民情所願莫切於禁酒蓋緣比多樂歲人不惜豪擧之費故行處壚帘遂射其利競效轉尙以至於極繁而今値年穀不登民食漸艱飮者亦悟其爲禍釀者亦憂其害人也雖欲自止業習難改則飮者反願擧世無酒釀者反願擧世不飮近每有訛言相告謂有禁令夫以飮者釀者之心尙慮其必可禁況不飮不釀者之公願又況飮者之父母妻兒切己之願乎若其悍然不願懼違私慾者是酗迷之徒樣竊之奸也殺固無惜何恤乎失望失業哉殿下試一發令則不日丕應之效當驗臣言之非妄矣若其禁正之法無如統戶相保如宮牆外痘疫摘奸之法則必無容奸僞綜密不亂而又須令各其洞契尊位掌其禁戢統內有犯則五戶受罪契內有犯則尊位亦有其罰而至於自宮出禁則三司五部俱必有弊須令備局專管大臣及有司堂上每無時招致戶兵曹惠廳軍門等米布衙門吏隸權差禁吏禁隸使之行禁則當無捧賂擾民之弊矣凡人家祭葬及劑藥婚宴之需必令先期受保於統首及尊位粘呈備局許釀然後得釀而過其當用之日尙藏其餘則亦以禁釀論可也惟此統契相禁也吏隸權差出禁也人家大事許釀也三事擧則禁法無餘蘊矣若其節目之詳臣固才疏亦恐煩猥不敢一一至如禁釀之律士庶人刑推一次朝官限年禁錮無致太重而反啓掩匿太輕而頑不懲畏則亦庶可以永久遵行矣臣亦嗜飮貪未免沽酒之食而深念大司之情自臣口發此言伏願察其衷而納其愚先命京兆揭榜通衢指日爲期使之斷釀三南饑饉之地尤是急務京畿及諸道亦宜一體嚴禁而關西侈釀或至有一斗米燒作一鐥露一夫一醉可作十口之飽者最先痛禁斷不可已也批以聖人之言曰去食去兵不可去信以今俗習紀綱之不古猶且執以爲鎔鑄駕馭之欛權者悠悠一念在於不出不可行之令以眎信於人爾嘗觀夫朝家御極以後有發而旋收之令者乎爾以此敎爲信然須反觀於酒禁可乎糜穀非不知也耗財非不知也決知其設禁而酒猶昔也此所以鄭重等語略及於前批者今爾疏陳之方略一曰統契相禁也二曰大臣備局有司堂上專營米布衙門吏隸權差禁吏也三曰人家大事許釀也五家作統乃國朝金石之奮典豈不誠美好而在昔五衛團束之時紀律嚴明士民用命而已有漸弛之歎至于近來不特有其名而已今爲酒禁而作統則旣異軍制又違籍法統而無長果孰主張洞契尊位掌禁之說廟堂替行訟獄之事萬萬不成體叚唉哉他司吏隸又何辜爲此食楊役高之役乎至於人家大事爾亦許釀然則小事之混釀又當令何司禁察乎惜乎書生之不識時務也又若用律輕重爾請亦有大不然者於民而杖之刑之而不從於士夫而禁錮竄逐而不率則更施何許之律然後得以立威而行令耶雖遠求諸上古淳厖之時千鍾百觚史稱堯舜周公不徹而仲尼無量且以大禹治洪水驅猛獸之巍勳蕩烈特疏而不之禁焉蓋酒出於穀穀不播則酒可禁烏在乎烝民乃粒萬世永賴也予雅不閑麴味粗聞惡旨之戒而事不可不先看分數故曰決知其設禁而酒猶昔也仍敎以此批答令京兆布示坊曲若有必可禁之策而批旨中有未及照燭者朝官則上疏士庶言于判堂事知委
정조 16년 · 강
以洪檍爲守宮大將
정조 16년 · 목
兵曹啓言左參贊鄭好仁以政府西壁當爲隨駕而守宮大將前已受點何以爲之敎以守宮大將改付標以入
정조 16년 · 강
命黃海監司李敬一辭疏還下送
정조 16년 · 목
敬一陳疏引咎敎以但當知罪何敢拖長文過之說重添屑越之罪乎還下送捧納承旨推考
정조 16년 · 강
命留都軍總加數磨鍊
정조 16년 · 목
總戎廳以敢化門留陣時軍總啓敎以多日經宿之時大路留都之軍總太少隨駕訓局步軍一哨除留留都陣而東營等處訓局軍亦勿替代竝屬於留都陣此狀啓改修正上送事分付
정조 16년 · 강
命標信宣傳官事過後決棍
정조 16년 · 목
政院啓言標信去來何等重大而俄者東營集春營軍兵替代標信有還入之敎而未及承敎之前宣傳官已爲祗受則所當卽納標信仍以祗受之意來告則本院自當入稟擧行而宣傳官之更以標信任自往傳還入之意者事未前有萬萬驚駭當該宣傳官所當各別重勘何以爲之敎以事過後從重決棍
정조 16년 · 강
義禁府以洪樂游巨濟府定配啓
정조 16년 · 강
大司憲李鼎揆陳䟲賜批
정조 16년 · 목
疏略曰噫嘻痛矣星漢犯上之逆九宗通天之罪大臣請討之三司爭執之章甫繼陳之夫何聖批一味靳允天誠尙稽輿憤益切向來疏儒之踰嶺也臣亦力疾隨行纔到半程諸病越添未免擔舁徑還備門抱函之列身不與焉文陞前席之夜跡亦阻矣徒切寢皮之憤莫攄碎首之願有臣如此生不如死大抵根本已固窩窟未破故搢紳之列有李晴之兇悖鄕曲之間出安寵之變怪隨處造發莫非聲氣之相通換面閃出皆是腸肚之交連則此輩之罪惡雖殊塗而正是一而二二而一者也此若因循而置之則又不知何樣禍機伏在何處伏願殿下穆然三思廓揮乾斷星漢父子竝命嚴鞫得情九宗罪惡亦施孥戮當律而李晴則亟允臺啓安寵則申嚴嶺査以肅天討永拔禍本使義理彰明亂逆懲畏焉抑臣在道十餘日以目下所見有此略陳者今年風水之災三南同被而嶺南一道最爲甚焉穀價騰踊民情遑急方秋若此來春可知第伏念呴濡撫摩之方懷保接濟之策都係於守宰之慈良臣意則無論文蔭武抄擇善賑之良手勿拘常格隨闕差送得以措晝方便奠接飢口雖然所以究惠澤而蘇民困者惟在於蓄積之精實而竊聞列邑倉庫間或有犯分傾儲之弊如許邑宰將何以責以賑濟乎臣謂或令道臣嚴査或遣繡衣廉察俾有一分賙賑之實效政爲今日之急務也批以不允嶺南傾庫犯分邑誠如卿言極爲駭然道伯聵乎何以任他令廟堂査奏卿其勿辭行公
정조 16년 · 목
御題綠野堂賦○敎曰水原邑內儒生去五月朔應製賦二下一幼學閔榮元大典通編一件二下二幼學李龍鎭二下三生員李得養各食物米一石三上生員崔之聖食物米十斗三中生員申光軾食物米七斗三下幼學尹絖草三下幼學權佑各食物米六斗進士許晦李澤生員李延泰幼學洪始瀅沈秀永李弘德鄭世豐尹持昇林勉喆各食物米五斗賜給
정조 16년 · 강
命削奪官爵門外黜送罪人蔡濟恭中途付處
정조 16년 · 목
大司憲曺允大大司諫柳焹執義柳匡天司諫鄭東觀掌令鄭履玉持平宋俊載獻納沈興永校理金熙朝正言嚴耆鄭毅祚修撰宋翼孝等合啓言噫嘻痛矣蔡濟恭之罪可勝誅哉兩朝之恩造何如五載之倚毗何如拔諸九死之中置之三事之列則固宜國耳忘私不有其身而奈其習性難改伎倆依舊專擅威福罔念圖報之意鉗制一世徒懷濟私之計而至於今番擧措此何等變怪也驥顯之首逆永僖之黨凶卽是一而二二而一者也凡今日在廷臣子明張沫飮秉彝同然則身在具瞻之位者尤當嚴討之不暇而況且永僖乃其從姪也其在滅親之道合有斷腕之擧而不惟不討乃反顧惜不惟顧惜乃反營護始以無勢等語肆然前陳終引參箚之言必欲伸白顯示力扶之意敢售嘗試之計宰執迭討而晏然不動聖敎牖迷而恬若無聞咫尺香案全不忌憚回首傲聣角勝公議濫猾之性縱恣之習繩以漢法難免大不敬之律而苟究其旨意所在精神所注專出於爲僖賊右袒而然其背君負國護賊忘讎一至於此哉乃若偃然在家按例呈告施過三日黽勉出城者其蔑分壞綱尤無餘地當此亂賊肆行之日如許黨逆無嚴之罪不可以削黜薄罰勘斷而止請削奪官爵門外黜送罪人蔡濟恭爲先施以中途付處之典批以蔡濟恭事予負濟恭乎濟恭負予乎有國則有國綱有朝廷則有朝廷之典憲豈可以平昔之眷遇榮寵或忽愛克厥威之戒乎天下之道一而已曰撑古亘今磨泐他不得之謂常經也本情之如此如彼姑捨是以言則妄發以跡則駭瞻司直之論不可遏也依啓
정조 16년 · 강
罷昌城尉黃仁點及副司果尹羽烈職
정조 16년 · 목
大司憲曺允大執義柳匡天掌令鄭履玉持平宋俊載等啓言宗廟冬享大祭時祭監監察沈公著以爲香祝奉安于香大廳後初獻官昌城尉黃仁點隨廳吏橫竹吸草於隔帳之外所見極涉褻慢黃仁點不飭下吏之失不可無警省牲省器時諸執事皆已整齊就位而執禮司果尹羽烈屢次催促最後入來以致遲滯不可無警云監臺呈課旣如是請黃仁點尹羽烈幷施譴罷之典批以依啓
정조 16년 · 강
命招領府事洪樂性判府事朴宗岳
정조 16년 · 목
政院以卜相有命啓請命招故從之
정조 16년 · 강
領府事洪樂性判府事朴宗岳聯箚賜批
정조 16년 · 목
箚略曰卽伏承卜相有命召牌儼臨而枚卜事體至重且大非時任大臣則不敢擧行卽是政府故事也臣等何敢冒當不敢當之事自犯壞隳典例之科乎且於癸卯以原任之不可擧行卜相事已有諸原任之仰達而聖上亦俯諒其事面卽賜允可至下傳敎命載枚卜錄而伊時則以前望單子點下矣臣等尤何敢徒畏義分冒沒承膺乎成命之下末由趨赴玆不得不坐違召命伏乞收還命招之命仍治違傲之罪批以相府格例則然勢難强迫卿等安心仍命遣史官傳諭
정조 16년 · 강
命左參贊金履素拜相
정조 16년 · 강
有政吏曹判書李▣進
정조 16년 · 목
以李在學爲吏曹參判徐龍輔爲禮曹參判金履素付右議政
정조 16년 · 강
兵曹判書洪檍上疏辭職賜例批
정조 16년 · 강
兵曹參議李濟萬上疏賜例批
정조 16년 · 목
疏略曰臣橫被罔極之誣忽陷不測之地刀鉅鼎鑊命在晷刻伏蒙我聖上哀憐之照燭之先令發緘於證左繼使輸情於爰辭俾臣徹天極地之冤不待剚腹刳心而得暴於天日之下臣雖卽日滅死夫復何恨蓋其時逆供謄本之自政院送示也彼旣曰鼎坐而輪看則來從何處亞堂獨知而卽官不知云者於理所無當句不成矣至如深嫉之酬酢諱以不聞泛論之話頭把作奇貨截去頭尾驅以黨護及夫天日皎燭判付昭䀿而猶且齗齗持而不捨益奮狼毒之筆要快仇嫉之心彼誠何嫌寧忍爲此惟彼言者固無恩怨於臣則白地構捏自任證援指無爲有若報私讎者必有所以而臣何必索言以犯猥屑之科亦何必較絜以污筆舌也哉惟思永收滓穢之蹤長頌生成之澤伏乞鐫削臣新授職名仍治瀆擾之罪
정조 16년 · 강
兵曹以都總都事金志和李得滿各決棍十五度東所衛將郭海濟部將金麗行各決棍十度啓
정조 16년 · 목
以建陽門傳漏軍關額事依草記批旨擧行也
정조 16년 · 강
校理金熙朝修撰宋翼孝聯疏
정조 16년 · 목
疏略曰臣等朝與諸臺聯陳蔡濟恭付處之請粗效沐浴之義而乾斷赫然兪音夬降臣等相顧雀躍有以仰大聖人處分至嚴且正不俟終日也然臣等之不欲與此賊俱生之忱去益弸中玆又瀝血而陳之噫嘻痛矣終古人臣之受罔極之恩被曠絕之寵有豈有若濟恭者哉自來負犯萬戮猶輕而特蒙我聖上至仁至寬之德曲加全保末又含垢藏疾不次晉擢乃以滓穢之餘置諸承弼之列渠若有一分人心固當隨處彈竭以圖萬一之報而獨奈奰慝之性濫猾之習終不知悛自以爲恩寵如彼眷遇如彼則凡渠壑欲所望猾手所及皆可以惟意所欲陰竊權柄廣樹黨與日夜之所經營者無非濟私而背公也前後之所作爲者惟是擅威而作福也利之所在拚棄廉恥私之所蔽顚倒公法掌剡則不有飭敎必售附己之私主圈則不恤物議專顧拘顏之情獎忠節王政之先務而李家之旌褒沮不得行斥異端吾道之所重而權尹之窮凶獨不稱賊然此在渠猶屬餘事驥簡兩賊何等凶憯何等絕悖而渠嘗連結腸肚交通聲氣及其罪惡彰著公議沸騰之後强陳一疏潛爲掉脫之計究厥所爲已萬萬凶譎叵測而(刀削)至於今春王候違豫臣民焦迫之辰假稱疾病逗遛江外此蓋規避宇賊懲討之論也其無君之心懷異之跡本自如是故日昨賓筵之擧措又出矣噫彼永僖卽一驥賊之影子輿憤久切聲討方嚴而渠乃抵死抱持百般營護先以經幄無勢等語潛售嘗試之手復以參啓被啓等說敢逞伸救之志所以如是者豈但爲至親之情而然哉當其諸宰之共討少無恧縮之意及奉聖敎之指導全沒嚴畏之心循例呈告晩始出城者節節而蔑視君綱事事而抛棄臣分如許亂逆今古所無此而若不嚴加處斷其爲國家之憂日甚一日付處之律猶屬太寬臣等謂中道付處罪人蔡濟恭爲先施以遠竄之典宜矣至於永僖本以濟恭之親屬兼爲翼煥之死友佩錢携壼獨餞江頭者已極兇悖而敢與逆孼暗地綢繆講席越栍眞贓莫掩金吾納招斷案已成王法之所不容國人之所同憤而一味寬假至今偃息揆以邦憲已無可言況今濟恭事出之後益見其情節之綻露而今日諸臺之不爲論啓者未知有待而然耶窮覈用法不可一刻蹔緩亦願亟命王府設鞫得情夬正典刑焉朴奎淳之喉院公座獎詡賊僖至以臺啓不足畏之說肆然咆喝者又何其無忌憚之甚也此蓋受業於濟恭情面旣厚勢力是恃終至於輕蔑大論跳踉自恣故也護逆驥者永僖而護賊僖者奎淳則脈絡條貫一串相連至若金翰東伊日賓對時所爲尤極駭悖登筵諸宰同聲共討則孰敢有異於其間惟彼翰東抑獨何心敢以初不起伏之說肆然仰奏於香案之前挺身立異惟肆偏黨之習全無畏憚之意當此人心陷溺義理晦塞之時不可置之於搢紳之列臣等亦以爲朴奎淳金翰東竝施竄配之典斷不可已也臣熙朝昨日一箚亶出於沫飮之忱而緣臣辭拙未蒙一字之批至有還給之命若使臣激昂慷慨有足以孚格天心則豈至是耶慚悚震懍無地自容而第念懲討之義有進無退憤惋之心不能自已玆又冒死而聯籲尤不勝兢惕戰懼而已